حياتي مُلكي.من فترة بلشت ألاحظ قديه نحنا العرب تربينا على إنه حياتنا مش إلنا! ووقتنا دايماً مسروق منا!لما تيجي لآخر الليل لتشوف إنت شو أنجزت لنفسك رح تلاقي إنجازاتك لنفسك قليلة كتيرة رغم إنه ضليت طول اليوم وإنت مشغول؟!!بكل قرار بهمك وبهم حياتك ومستقبلك رح تلاقي أهلك وعمامك وخوالك وجيرانك وأهل الجيران ومرت عم ابن عم خالك وكل الدنيا بتقرر معك! وإذا ما قدروا يمنعوك بكرهوك بالإشي وبالآخر بحكوا بس هاد قرارك!ونيجي على سبيل المثال ولأسخف الأشياء قبل كم يوم جبت باقة ورد لخريجة بعيلتنا حبيت هدية إياها على إنجازها لما نزلت المحل وشفت الباقة عجبتني كتير للحظة تمنيت لو إنها اجتني إلي رغم إني مش من محبين الورد 😆 اشتريتها ورجعت كل اللي كانوا بالسيارة بلشوا يطرحوا آرائهم لو كان لون الغلاف مختلف كان أفضل لو كان لون الورد مختلف كان أفضل لو كان لون الوردة هاي زهري بدل بنفسجي كان أفضل لو لو لو لو...وفعلياً قد ما كان الإنسان عنده ثقة بنفسه وبزوقه رح يشك بحاله وصلت لمرحلة إني بالفعل بطلت أشوفها حلوة 😅! وأعطيتها إياها وأنا مستحيه؟! بس تفاجأت قديه نبسطت فيها واللي عجبني إنه لما رجعت رحت عندهم لقيتها بعدها محتفظة فيها وحاطيتها بمكان تجمع الناس عندهم يعني عاجبيتها 😅الوضع الللي احنا فيه من نكد واكتئاب وحالات انتحار وإحباط والتفاؤل شبه معدوم هاد كله من ضغوط بسيطه ومواقف صغيرة بنظرك وما بتأثر كتير هاي الكلمات البسيطة ممكن تجرح الشخص اللي قدامك و بتقلله ثقته بنفسهصار كل طالب فينا إذا مش دارس طب وهندسة يُعتبر ما إله قيمة وينحكاله يلا تخرج عشان تقعد بالبيت وكل الطلاب اللي تخرجت من التوجيهي لما تسأل شو حاب تدرس بقلك يا طب يا هندسة وكأنه درس عم بسمعوه ولكن لو تيجي لطموحه الحقيقي رح تلاقيه رياضيات متلاً وممكن لغة عربية ممكن صحافة وإعلام بس لااا كيف شخص معدله ٩٥ يفوت لغة عربية؟ وين بده يشتغل؟ بدي اناديه دكتور.. من هو وصغير واحنا ناويين ندرسه طب هاي من أبسط الأمثلة اللي منشوفها بحياتنا اليومية! ولسا فيه كتير.. لو كل حدا فينا يركز دقيقتين رح يكتشف بالفعل إنه حياته مش إله حياته للناس وشو الناس رح تحكي عليه. والله المستعان